Sjåføren forteller at motoren eksploderte
Føreren av vogntoget som mandag formiddag tok fyr i Gudvangatunnelen er nå til helsesjekk ved sykehuset i Lærdal. Fra sykehuset ringte sjåføren sin arbeidsgiver, den svenske grenen av det internasjonale transportselskapet DSV.Administrerende direktør i DSV Road Norge, Jesper Skjærris, gjenforteller sjåførens historie til VG. - Han fortalte at det hadde oppstått noe som minnet om en eksplosjon i motoren. Han understreket at det ikke var bremsene som hadde gått varme, sier han. Det svensk-registrerte vogntoget skal ha kjørt uten last da brannen brøt ut. Sjåføren er polsk, men knyttet til DSV-kontoret i Landskrona i Sverige. Selskapet ble varslet om at en av deres sjåfører var involvert i brannen rundt klokken 15. Sjåføren hadde da tatt kontakt via sykehusets telefon, fordi hans egen mobiltelefon hadde brent opp. Mandag kveld ble føreren av vogntoget fraktet til Haukeland sykehus for videre behandling av røykskader.Steffen Aasebø (18) var på vei til en festival i Sverige med to kamerater, da han ble vitne til brannen i Gudvangatunellen. - Vi hadde nettopp kjørt forbi en annen trailer som hadde nødlysene på, da vi fikk øye på vogntoget som begynte å brenne. Det var ingen røyk da vi kom, men vi stoppet likevel. Da kom den utenlandske sjåføren mot oss. Han var helt rolig og sa det brant og at han trengte hjelp. Han ba oss om å ringe brannvesenet, sier Aasebø til VG.Han forklarer at brannen plutselig blusset opp. - I løpet av et par minutter hadde brannen utviklet seg fra røyk til full fyr. Det var helt fremme på kjøretøyet, antagelig ved motoren. SE VIDEO:Se video av bussen som tar fyr her. Kameratene kastet seg på nødlinjen til brannvesenet. Samtidig som brannvesenet ble varslet, forsøkte sjåføren av vogntoget selv å temme flammene. - Sjåføren fikk en dunk med vann fra en annen trailer. Han gikk frem til vogntoget, og kastet vannet over flammene, men det hjalp ingenting, forteller Aasebø. De mener den utenlandske sjåføren fikk skyss ut, med en trailer som befant seg i nærheten av brannen. DSV er representert i over 70 land og har hver dag flere hundre lastebiler på norske veier. Mange av disse kjører på oppdrag fra kontorer i utlandet.Totalt 66 personer behandles for røykskader ved fire forskjellige sykehus mandag kveld. Helse Førde opplyser at 29 er sendt til Førde sentralsjukehus, tolv til Haukeland Universitetssykehus, mens tre blir værende i Lærdal over natten. Helse Bergen opplyser at seks personer er sendt til Haukeland, mens 16 personer blir værende på Voss sjukehus til observasjon. - Det er inhalering av giftige gasser som er problemet. Vi har sendt seks personer videre til Haukeland, hvorav én i respirator. Her har vi 16 stabile pasienter som blir liggende til i morgen, fordi vi vil forsikre oss om at de fortsetter å puste jevnt og godt, sier Rolf Abrahamsen, direktør ved Voss sjukehus til VG.
Sjåføren av vogntoget som tok fyr i Gudvangatunnelen ringte sin arbeidsgiver fra sykehuset og fortalte om de dramatiske minuttene i tunnelen.